Diari Oficial de la Generalitat Valenciana


Sumari del DOGV 3633, del 25-11-1999 (1999/9871)

ORDRE de 15 de novembre de 1999, de la Conselleria de Sanitat, per la qual es deleguen atribucions en matèria de contractació administrativa, gestió econòmica i gestió de personal, en diversos òrgans de les unitats territorials de la conselleria i de les institucions sanitàries que en depenen.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3633

Data del DOGV
:   25-11-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/9871


Data del document
:   15-11-1999

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * política econòmica
    * administració regional
    * contracte administratiu
    * delegació de poders
    * competència administrativa
    * administració del personal

ORDRE de 15 de novembre de 1999, de la Conselleria de Sanitat, per la qual es deleguen atribucions en matèria de contractació administrativa, gestió econòmica i gestió de personal, en diversos òrgans de les unitats territorials de la conselleria i de les institucions sanitàries que en depenen. [1999/F9871]
  
El Decret 87/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Sanitat, modificat mitjançant el Decret 189/1999, de 19 d'octubre, estableix el nou àmbit organitzatiu i competencial de la conselleria, de conformitat amb el Decret 13/1999, de 30 de juliol, del president de la Generalitat Valenciana, pel qual s'assignen competències a la Presidència i a les conselleries.
  
D'una altra banda, amb caràcter general, l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, estableix que en cada administració pública es podrà acordar la delegació de l'exercici de competències atribuïdes als seus òrgans administratius en altres òrgans quan per raons d'índole tècnica, econòmica, social, jurídica o territorial siga convenient.
  
La nova situació competencial i organitzativa aconsella l'establiment d'una norma de delegació de les matèries econòmiques i de personal en les direccions territorials i en les institucions sanitàries dependents de la conselleria, de manera que se'n facilite la gestió.
  
En atenció d'aquestes consideracions,
  
ORDENE
  
Article 1
  
En matèria de personal, i per delegació del conseller, del sotssecretari per als Recursos de la Sanitat o del secretari general, els directors territorials de la conselleria i, si és el cas, els gerents de les àrees de salut, exerciran les competències indicades en els apartats següents:
  
1. La gestió de les borses de treball de les àrees de salut per a la vinculació temporal del personal a les institucions sanitàries dependents de la Conselleria de Sanitat.
  
2. Pel que fa al personal funcionari o laboral que treballe a la direcció territorial o a les unitats que en depenen:
  
a) El control horari i de l'assistència.
  
b) La concessió de permisos i llicències que la normativa autonòmica atribuïsca a òrgans d'aquesta conselleria, llevat dels que corresponguen a l'assistència a cursos, seminaris, jornades, etcètera, que es facen fora de la localitat.
  
c) La imposició de sancions disciplinàries per falta lleu.
  
d) L'extensió de diligències de presa de possessió i cessament.
  
3. Pel que fa al personal que treballe en institucions sanitàries del seu àmbit territorial, la resolució dels recursos administratius i les reclamacions prèvies a la via judicial laboral que s'interposen contra actes i resolucions dictades en execució de competències relacionades amb el règim retributiu, sempre sense perjudici del que preveu l'article 13.2.c) de la Llei 30/1992.
  
4. Pel que fa al personal de quota i zona, i als funcionaris tècnics de l'estat al servei de la sanitat local, metges, practicants i comares, mentre no s'integren en equips d'atenció primària, faran també:
  
a) El nomenament o qualsevol altre tipus de vinculació temporal autoritzat i el cessament del personal necessari per a substituir personal fix, interí o eventual, durant els períodes de vacances, permisos i altres absències de caràcter temporal; així mateix, la facultat d'acordar acumulacions de quota amb caràcter transitori al titular d'un altre lloc.
  
b) L'extensió de diligències de presa de possessió, incorporació i cessament.
  
c) La concessió de les prestacions d'acció social de socors per mort, del complement de pensió de jubilació i de les ajudes a les persones amb disminucions.
  
d) El reconeixement de triennis i antiguitat a efectes retributius.
  
e) El reconeixement dels serveis previs prestats en institucions sanitàries de la Seguretat Social i del nou còmput i valoració de triennis conseqüència del reconeixement.
  
f) La declaració de les situacions administratives de jubilació, d'excedència voluntària, excepte la que corresponga a l'exercici de dos llocs de treball incompatibles en el sector públic, d'excedència per a l'atenció de fills, i les derivades de malaltia i de prestació del servei militar o prestació social substitutòria.
  
g) Les certificacions en matèria de personal.
  
h) El nomenament o qualsevol altre tipus de vinculació temporal autoritzat i el cessament del personal necessari per a la cobertura de places vacants i per a la prestació de serveis determinats de naturalesa temporal, conjuntural o extraordinària, amb l'autorització prèvia de l'òrgan directiu competent de la Conselleria de Sanitat.
  
i) El nomenament per promoció interna temporal del personal estatutari fix, per a exercir funcions de grup igual o superior, així com la corresponent declaració de manteniment de la persona interessada en la situació de servei actiu amb dret a reserva de plaça.
  
j) La convocatòria i proposta de resolució de les ofertes d'integració en els equips d'atenció primària.
  
Article 2
  
En matèria de personal, i per delegació del conseller, del sotssecretari per als Recursos de la Sanitat o del secretari general, els directors de les institucions sanitàries, directors/coordinadors de salut pública i en el director del Centre de Transfusió de la Comunitat Valenciana, exerciran les competències indicades en els apartats següents:
  
1. Pel que fa a tot el personal de la demarcació respectiva:
  
a) El control horari i de l'assistència.
  
b) La concessió de permisos i llicències reglamentàries, excepte els de duració superior a tres mesos, així com les reduccions de jornada.
  
c) La imposició de sancions disciplinàries per falta lleu i la resolució dels recursos de reposició que s'hi interposen.
  
d) L'aprovació del calendari de vacances.
  
e) Els nomenaments provisionals i els cessaments, sempre que siguen de necessitat inajornable i no siga possible la substitució reglamentària per part de l'inferior immediat, amb excepció del personal directiu, dels llocs de treball de cap de servei i de secció, i d'aquells per als quals es propose personal dependent d'una institució sanitària distinta.
  
2. Quant al personal de la demarcació respectiva, excepte el personal de quota i funcionaris tècnics de l'estat al servei de la sanitat local, metges, practicants i comares, fins que no s'integren en equips d'atenció primària:
  
a) El nomenament o qualsevol altre tipus de vinculació temporal autoritzat i el cessament del personal necessari per a substituir personal fix, interí o eventual, durant els períodes de vacances, permisos o altres absències de caràcter temporal.
  
b) L'extensió de diligències de presa de possessió, incorporació o cessament.
  
c) La declaració de les situacions administratives de jubilació, d'excedència voluntària, llevat de la que corresponga a l'exercici de dos llocs de treball incompatibles en el sector públic, d'excedència per a l'atenció de fills, i les derivades de malaltia i de prestació del servei militar o prestació social substitutòria.
  
d) El reconeixement de triennis i antiguitat a efectes retributius.
  
e) El reconeixement de serveis previs prestats en institucions sanitàries de la Seguretat Social i del nou còmput i valoració de triennis conseqüència del reconeixement.
  
f) La concessió de prestacions d'acció social de socors per mort, del complement de pensió de jubilació i de les ajudes a minusvàlids.
  
g) El reconeixement del dret a la percepció de les quanties que, com a millora de les prestacions de Seguretat Social, recull l'article 45 de l'Estatut del Personal No Sanitari.
  
h) L'assignació de llocs de treball bàsics de cada categoria per a tot el personal amb destinació als seus centres respectius.
  
i) Les certificacions en matèria de personal.
  
j) La firma de contractes de treball en pràctiques en places de formació sanitària especialitzada.
  
k) El nomenament o qualsevol altre tipus de vinculació temporal autoritzat i el cessament del personal necessari per a la cobertura de places vacants i per a la prestació de serveis determinats de naturalesa temporal, conjuntural o extraordinària, i per a la cobertura de l'atenció continuada, amb l'autorització prèvia de l'òrgan directiu competent de la Conselleria de Sanitat.
  
l) El nomenament per promoció interna temporal del personal estatutari fix, per a exercir funcions de grup igual o superior, així com la corresponent declaració de manteniment de l'interessat en la situació de servei actiu amb dret a reserva de plaça.
  
Article 3
  
1. Les facultats referides a autorització de despeses del capítol I (despeses de personal), incloses les distintes variacions que hagen de practicar-se en les nòmines corresponents, es deleguen en els òrgans següents:
  
1.1 En els directors d'hospital, directors d'àrea d'atenció primària, directors/coordinadors de salut pública, o director del Centre de Transfusió, segons el cas, les competències corresponents al personal adscrit als seus centres respectius.
  
1.2 En els directors territorials de la conselleria i, si és el cas, en els gerents d'àrees de salut, les relatives al personal de les pròpies direccions territorials o serveis propis de les àrees, així com del personal de quota i dels funcionaris tècnics de l'estat al servei de la sanitat local, metges, practicants i comares, fins que no s'integren en equips d'atenció primària, sempre que pertanyen als seus àmbits territorials respectius.
  
2. En les delegacions es troben implícites aquelles funcions que són necessàries per a l'autorització, disposició, obligació i proposta de pagament, relatives a les despeses a què es refereixen; això no obstant, les facultats per a l'autorització, disposició, obligació i proposta de pagament relatives a les nòmines i càrregues socials que es confeccionen en el Centre d'Informàtica de la Conselleria de Sanitat correspondran al director general per als Recursos Humans i Econòmics.
  
Article 4
  
1. En matèria de contractació administrativa i gestió econòmica les facultats referides a les despeses dels capítols II (despeses de funcionament) i VI (inversions reals) es deleguen en els òrgans següents:
  
1.1 En els directors d'hospital, directors d'àrea d'atenció primària, directors/coordinadors de salut pública o director del Centre de Transfusió, de manera mancomunada amb els respectius directors econòmics o de gestió administrativa, segons el cas, les facultats corresponents a expedients i contractes que s'originen en els centres de gestió directament dependents, sempre que es referisquen a despeses dels programes pressupostaris següents i que no excedisquen les quantitats màximes que a continuació s'expressen:
  
- Programa 412.21, Atenció Primària: fins a 20 milions de pessetes.
  
- Programa 412.10, Centres Integrats de Salut Pública: fins a 20 milions de pessetes.
  
- Programa 412.22, Assistència Especialitzada: fins a 80 milions de pessetes.
  
1.2 En els directors territorials de la conselleria i gerents d'àrees de salut respecte als seus propis centres de gestió, independentment del programa pressupostari, per a despeses que no excedisquen els 50 milions de pessetes.
  
2. A l'efecte del que preveu el punt 1.1 del present article s'entendrà la delegació per a l'Hospital de la Magdalena a favor de l'òrgan de contractació de l'Hospital General de Castelló.
  
3. En el cas d'expedients i contractes, fins i tot els tramitats a través de la Central de Compres, que s'efectuen amb càrrec a crèdits de centres de gestió, es faculta l'òrgan delegat en virtut dels apartats 1.1 i 1.2 del present article, per tal que autoritze les propostes comptables que corresponguen i controle l'execució del contracte.
  
4. En el cas d'expedients i contractes que s'efectuen amb càrrec a crèdits de centres de gestió, una vegada l'òrgan competent per a contractar haja exercit les seues competències d'autorització i formalització del contracte, les facultats d'execució de la despesa i del contracte queden delegades en l'òrgan que corresponga dels apartats 1.1 i 1.2.
  
5. En la delegació de facultats es troben implícites totes aquelles que siguen necessàries per a l'autorització, disposició, obligació i proposta de pagament relatives a les despeses a què es referisquen, així com expressament totes les atribucions que la legislació vigent sobre contractació administrativa d'obres, serveis, subministraments i gestió de serveis públics assigna a l'òrgan de contractació.
  
Article 5
  
1. En matèria de transferències corrents del programa 412.24, Prestacions Externes, es delega en els directors territorials de la conselleria i, si és el cas, en els gerents de les àrees de salut, en el seu àmbit territorial respectiu, la gestió de les despeses relatives a les prestacions farmacèutiques, reintegraments de despeses per assistència sanitària i quirúrgica, ajudes de pròtesis i vehicles d'invàlids i ajudes per desplaçaments de malalts i familiars, fins a una quantia màxima de 500.000 pessetes, excepte en les prestacions farmacèutiques per a les quals no hi haurà tal límit i correspondran únicament als directors territorials.
  
2. En la delegació de facultats regulades en el present article es troben incloses totes les competències necessàries per a l'autorització, disposició, obligació i proposta de pagament de les despeses a què es refereixen.
  
Article 6
  
A l'efecte del que disposa el Decret 24/1998, de 10 de març, del Govern Valencià, pel qual es regulen els fons de caixa fixa, així com de l'Ordre de 17 d'abril de 1998, de la Conselleria d'Economia, Hisenda i Administració Pública, que desplega el decret anterior, l'aprovació dels comptes justificatius i la documentació comptable de les caixes pagadores adscrites als centres de gestió, correspondrà al mateix òrgan que tinga delegades les competències d'autorització de la despesa, d'acord amb el que estableixen els apartats 1.1 i 1.2 de l'article 4 d'aquesta ordre.
  
Article 7
  
En les resolucions i actes que s'adopten en virtut del que preveu la present ordre es farà constar expressament que es dicten fent ús de facultats delegades, i es consideraran a tots els efectes dictades per l'òrgan delegatori.
  
Article 8
  
Les delegacions de competències aprovades mitjançant la present ordre s'entenen sense perjudici de les facultats de l'òrgan delegatori per a advocar el coneixement i la resolució de tots els assumptes que estime oportuns. També es podrà revocar la delegació en qualsevol moment, segons que estableix l'article 68.5 de la Llei de Govern Valencià.
  
DISPOSICIONS ADDICIONALS
  
Primera
  
En cas de vacant, absència o malaltia dels òrgans en què s'efectuen les delegacions, la suplència serà exercida pels òrgans següents:
  
- En les direccions territorials i gerències d'àrea exerciran la suplència els secretaris territorials respecte dels directors territorials, i els secretaris d'àrea respecte dels gerents d'àrea.
  
- En relació amb l'article 2 d'aquesta ordre, la suplència l'exerciran els directors econòmics/directors de gestió administrativa de les institucions sanitàries respecte dels directors de les institucions sanitàries, directors/coordinadors de salut pública i el director del Centre de Transfusió de la Comunitat Valenciana.
  
- En relació amb els articles 3, 4 i 6 d'aquesta ordre, i pel que fa a assistència especialitzada, pels directors mèdics, sotsdirectors o fins i tot directors d'infermeria, en ordre jeràrquic, indistintament respecte dels directors d'hospital o dels directors econòmics.
  
- En relació amb els articles 3, 4 i 6 d'aquesta ordre, i pel que fa a centres d'atenció primària i centres de salut pública, seran substituïts indistintament el director d'àrea i el director de gestió administrativa per l'altre director d'àrea que compartisca amb el primer la unitat de gestió administrativa.
  
Segona
  
Es faculta el sotssecretari per als Recursos de Sanitat perquè dicte les instruccions necessàries per a l'aplicació d'aquesta ordre.
  
DISPOSICIÓ DEROGATÒRIA
  
Queden derogades totes les normes de rang igual o inferior que s'oposen a la present ordre i, en particular, l'Ordre de 10 de març de 1997, de la Conselleria de Sanitat, per la qual es deleguen atribucions en matèria de personal (DOGV número 2.953, de 17.03.1997), l'Ordre de 24 de setembre de 1997, de la Conselleria de Sanitat, per la qual es modifica l'Ordre de 10 de març de 1997 (DOGV número 3.126, de 20.11.97), i l'Ordre de 10 de març de 1997, de la Conselleria de Sanitat, per la qual es deleguen atribucions en matèria econòmica i pressupostària (DOGV número 2.953, de 17.03.1997).
  
DISPOSICIÓ FINAL
  
La present ordre entrarà en vigor l'endemà de ser publicada en el Diari Oficial de la Generalitat Valenciana.
  
València, 15 de novembre de 1999
  
El conseller de Sanitat,